Оңтүстік Қазақстан мемлекеттік университетінің базасында IT-орталық ашылды
DATE: 18:58, 25 Мамыр 2018 | GMT +5
TITLE: Оңтүстік Қазақстан мемлекеттік университетінің базасында IT-орталық ашылды
URL: https://kaz.inform.kz/news/ontustik-kazakstan-memlekettik-universitetinin-bazasynda-it-ortalyk-ashyldy_a3264648/
META: DATE: 18:58, 25 Мамыр 2018 | GMT +5
TOTAL WORDS: 180
AUTHOR(S):
TEXT: Оңтүстік Қазақстан облысы білім басқармасының мәліметіне сәйкес, 2018 жылы құны 4 млн 900 мың теңгені құрайтын, 3200 оқушыны қамтитын 20 сынып, ал 2019 жылы 8100 оқушыны қамтитын 30 ІТ-сынып ашу жоспарлануда. Ол сыныптарда ІТ-орталықтарда білімін жетілдірген мұғалімдер сабақ беретін болады. Бүгін жоспар іске асып, Шымкентте IT- орталықтың ашылу салтанаты өтті. Азаматтардың цифрлық сауаттылықтарын арттыруға, білім беру саласын жетілдіруге бағытталған IT- орталық «Нұр Отан» партиясының «IT-мамандарды дайындау» жобасы аясында іске асты. Әуезов атындағы Оңтүстік Қазақстан мемлекеттік университетінің базасында орналасқан IT-орталық заманауи 16 компьютер, жоғары жылдамдықтағы интернет, қажетті веб-бағдарламалармен жабдықталған. -Бүгін алғашқы IT-орталық аштық. Орталықта IT саласына қатысты қажетті ақпараттар, түрлі қызметтер ұсынылып, мамандар оқытылып, жаңа технологиялармен қамтамасыз етілетін болады. Бұл өз кезегінде халықтың цифрлық сауаттылығын арттырады, - дейді облыс әкімінің орынбасары Төлеген Сәрсембаев. Орталықтың ашылу салтанатына «Нұр Отан» партиясы облыстық филиалы басшылығы, М. Әуезов атындағы Оңтүстік Қазақстан мемлекеттік университетінің ректоры және оқытушылары, облыстық білім басқармасының басшылығы, орталықта оқуға келген мұғалімдер, партия филиалының қызметкерлері және де БАҚ өкілдері қатысты. - ІТ-орталық халықтың цифрлық сауаттылығын арттырып қана қоймай, олардың әлемдік ірі жобаларға қатысатын бәсекеге қабілетті маман болып қалыптасуына жағдай жасайды, - дейді нұротандықтар
